作者：吴潜
词牌/韵律：贺新郎

paragraphs: 烟树瓜洲岸。
望旌旗、猎猎摇空，故人天远。
不似沙鸥飞得渡，直到雕鞍侧畔。
但徙倚、危阑目断。
自古锺情须我辈，况人间、万事思量遍。
涛似雪，风如箭。
扬州十里朱帘卷。
想桃根桃叶，依稀旧家庭院。
谁把青红吹到眼，知有醉翁局段。
便回首、舟移帆转。
渺渺江波愁未了，正淮山、日暮云撩乱。
阁酒盏，倚歌扇。